
Programbeskrivelse

**Norwegian Innovation Clusters**



12.04.2019

Innholdsfortegnelse

[1 Om Norwegian Innovation Clusters 2](#_Toc2259316)

[1.1 Klyngeprogrammets formål og rolle 2](#_Toc2259317)

[1.2 Klyngeprogrammets mål 2](#_Toc2259318)

[1.3 Klyngeprogrammets målgruppe 2](#_Toc2259319)

[2 Programmets tjenester 4](#_Toc2259320)

[2.1 Kvalifisering og kvalitetssikring 4](#_Toc2259321)

[2.2 Lærings- og delingsplattform 4](#_Toc2259322)

[2.3 Finansiering av klyngeaktiviteter 5](#_Toc2259323)

[3 Klyngeprogrammets målgrupper og tjenestene til de ulike målgruppene 5](#_Toc2259324)

[3.1 Tidligfase klynger/nettverk 5](#_Toc2259325)

[3.2 Arena 6](#_Toc2259326)

[3.3 Arena Pro 6](#_Toc2259327)

[3.4 Modne klynger 7](#_Toc2259328)

# Om Norwegian Innovation Clusters

*Norwegian Innovation Clusters (Klyngeprogrammet), er et nasjonalt program for utvikling av klynger med potensialer og ambisjoner om omstilling, nyskaping og vekst. Programmet er utviklet og blir gjennomført i et samarbeid mellom Forskningsrådet, SIVA og Innovasjon Norge, med sistnevnte som hovedansvarlig.*

## Klyngeprogrammets formål og rolle

Norwegian Innovation Clusters skal bidra til verdiskaping i næringslivet i Norge gjennom å utløse, forsterke og gjennomføre samarbeidsbasert utvikling, som ikke hadde funnet sted i samme omfang eller i samme hastighet uten offentlig støtte. Samarbeidsbasert utvikling gir synergier gjennom stordriftsfordeler og komplementaritet.

Klyngeprogrammet støtter samarbeidsbasert utvikling fordi det bidrar til programmets formål som er:

* å øke innovasjonsevnen og verdiskapingen til de bedriftene som deltar i klyngesamarbeidet
* å forsterke klyngenes rolle som tilrettelegger for fornyelse og vekst i norsk næringsliv
* å øke klyngenes bidrag til å utvikle attraktive innovasjonsøkosystemer[[1]](#footnote-2) regionalt og nasjonalt.

## Klyngeprogrammets mål

Programmet som helhet utvikles, gjennomføres og rapporteres med grunnlag i følgende mål:

**Effektmål:**

Økt verdiskaping hos bedriftene

Økt innovasjonsevne

**Resultatmål:**

Økt samarbeidsbasert utvikling hos klyngens aktører, internt og eksternt

Økt tilgang på vekstkapital og relevant kompetanse i klyngen

Økt synliggjøring og anerkjennelse av klyngens ressurser og attraktivitet

Økt tilgang på fysiske og immaterielle fasiliteter og ressurser i innovasjonsøkosystemet

Økt samarbeid med andre innovasjonsaktører for å forsterke innovasjonsøkosystemet

# Klyngeprogrammets målgrupper

Programmet er et tilbud til klynger med følgende karakteristika: En klynge er en geografisk samling av relaterte virksomheter som er knyttet sammen gjennom ulike former for samarbeid, kunnskapsflyt og konkurranse.  Aktørene i klyngen skal omfatte næringsliv, kunnskapsmiljøer, kapitalmiljø og offentlige utviklingsaktører, men med næringsaktørene i førersetet.  Aktørene i klyngen erkjenner at de er del av en klynge og er villige til å delta i felles aktiviteter for å styrke klyngen. Programmet retter seg mot klynger med særlige forutsetninger for å kunne stimulere til nyskaping, omstilling og vekst innenfor sine respektive områder.

Målgruppen er klynger med:

* Klare og felles ambisjoner og godt definerte fokusområder forankret i nyskaping, omstilling og vekst.
* Deltakere og samarbeidspartnere som gir et godt ressursgrunnlag for å realisere ambisjonene
* Et potensial for økt verdiskaping
* En klyngeorganisasjon og en bred forankret gjennomføringsplan
* Muligheter for å ta del i utviklingen av innovasjonsøkosystemer

Med dette som utgangspunkt kan klyngeprogrammet støtte klynger som er i ulike faser i sin utvikling, og som har ulike forutsetninger for å realisere identifiserte resultater og effekter.  Programmets tjenester er tilpasset klynger med ulik modenhet:



1. Tidligfase klynger/nettver
2. Klynger: Arena og Arena Pro
3. Modne klynger

## Tidligfase klynger/nettverk

En gruppe bedrifter som ønsker å utforske og forsterke muligheter for samarbeidsbasert utvikling, men som ikke innfrir kriteriene til klyngeprogrammets definisjon av en klynge.

## Klyngeutvikling: Arena og Arena Pro

Kvalifiserte klynger som, gjennom programmets tjeneste for kvalifisering og kvalitetssikring, er tatt opp som Arena eller Arena Pro.

Figur 1 Klyngeprogrammets målgrupper og programmets tjenester

### Arena

Arena består av klynger med umodne samarbeidsinitiativ, med en klyngeledelse, en strategisk plattform og ressursgrunnlag som gir potensial for videre utvikling. Selve klyngen kan være relativt liten og primært ha en regional posisjon, eller være større og ha en nasjonal posisjon.

### Arena Pro

Arena Pro delen av klyngeprogrammet skal stimulerer klyngene til videreutvikling av klyngens strategiske betydning utover å være en koblings- og en samhandlingsarena. Klyngens betydning økes gjennom at de i større grad tar ansvar for å mobilisere, koordinere og gjennomføre utviklingsprosjekter knyttet til samarbeidsbaserte fellestiltak i klyngen. Klynger som søker opptak i Arena Pro må ha et ressursgrunnlag og utviklingsstrategi som består av fellestiltak som skal løfte klyngens strategiske betydning utover driftsaktivitetene.

Klynger som er kvalifisert til Norwegian Centre of Expertise (NCE) kan søke om å benytte merkenavnet i løpet av Arena Pro-perioden.

Klynger som ønsker å bli tatt opp i klyngeprogrammet som Arena eller Arena Pro kan søke om kvalifisering og finansiering i en årlig utlysning.

## Modne klynger

Klyngeprogrammet ønsker å legge til rette for at modne klyngers kapasitet og kompetanse kan benyttes for å skape omstilling og vekst i norsk næringsliv. Klyngene kan spille en rolle i å posisjonere norske næringsmiljø internasjonalt, utvikle innovasjonsøkosystemet og spre omstillings- og vekstkompetanse til norske SMBer.

Modne klynger har en selvfinansiert forretningsmodell for de aktivitetene som i statsstøtteregelverket er definert som drift av en klynge, har en klyngeadministrasjon som er gullsertifisert på europeisk nivå og et bredt ressursgrunnlag vurdert etter kriteriene til klyngeprogrammet.

# Programmets tjenester

For å bidra til økt vekst og verdiskaping gjennom samarbeidsbasert utvikling tilbyr programmet tre typer tjenester. Disse tjenestene tilbys med forskjellig valør og intensitet avhengig av klyngens fase og modenhet:

1. Kvalifisering og kvalitetssikring av klynger
2. Finansiering
3. Lærings- og delingsplattform

## Kvalifisering og kvalitetssikring

Klyngeprogrammet har ambisjon om å sikre at klynger og nettverk som mottar rådgivende eller finansielle tjenester, er av riktig kvalitet for å utnytte offentlig støtte optimalt. Klyngeprogrammet kvalifiserer klynger som vil inn i programmet og kvalitetssikrer klyngens utvikling og resultater når de er en del av programmet.

Kvalifisering av klynger skjer basert på krav og kriterier innenfor følgende hovedområder:

1. Klyngens ambisjoner og mål
2. Klyngens ressursgrunnlag
3. Potensial for økt verdiskaping som kan utløses gjennom samarbeid
4. En godt strukturert og realiserbar gjennomføringsplan for å initiere, forsterke og akselerere samarbeidsaktiviteter
5. Klyngens rolle i utviklingen av et innovasjonsøkosystem i regionen, og opp mot regional og nasjonale satsinger

## Lærings- og delingsplattform

Klyngeprogrammets lærings- og delingsplattform er et tilbud til klyngeledelsen og klyngens styre. Plattformen består av følgende hovedelementer:

* Klyngeportalen
* Klyngelederskolen
* Strategisk workshopserie for klyngeledelsen og styret
* Rådgivning fra regionale klyngerådgivere
* To årlige nettverkssamlinger
* Andre fellesarrangementer

Klyngeportalen er et administrasjonsverktøy for medlemsregister og registrering av klyngens aktiviteter. Klyngeprogrammet henter sitt datagrunnlag for rapportering fra klyngeportalen.

Klyngene tilbys administrativ og strategisk rådgivning fra programmets regionale klyngerådgivere. Disse vil koordinere og trekke inn andre ressurser fra f.eks. Siva og Forskningsrådet i arbeidet.

Målgruppen for workshopene er klyngens eller nettverkets ledelse og de viktigste aktørene representert ved styret. Workshopene leveres individuelt. Klyngeprogrammet vil samarbeide med andre virkemiddelaktører, private selskaper, klynger og akademia i utvikling og gjennomføring av slike workshops. Workshopene er også åpne for klyngeinitiativ utenfor klyngeprogrammet dersom de er kvalifisert i hht retningslinjene.



Figur 2 Lærings- og delingsplattformen

## Finansiering av klyngeaktiviteter

Klyngeprogrammet tilbyr finansiell støtte til å gjennomføre drifts- og utviklingsaktiviteter i klyngen. Det er alltid næringslivets behov for samhandling og fellestiltak som bestemmer hvilke aktiviteter som prioriteres i den enkelte klynge.

**Driftsaktiviteter** er aktiviteter knyttet til etablering av selve klyngen. Dette inkluderer klyngeledelse,

markedsførings- og profileringsaktiviteter for å utvide klyngens ressursgrunnlag, organisering av koblingsaktiviteter og samhandlingsarenaer samt klyngens strategiprosesser.

**Utviklingsaktiviteter** støttes for å styrke klyngens kapasitet til å organisere, finansiere og gjennomføre ulike typer samarbeidsbaserte fellestiltak. Utviklingsaktivitetene vil ofte først være mulig å gjennomføre etter at koblings- og samhandlingsaktivitetene har skap erfaring fra og tillit til samarbeidsbasert utvikling. De mer modne og ressurssterke klyngene kan ta ansvar for utviklingsaktiviteter gjennom å organisere, finansiere og gjennomføre samarbeidsbaserte fellestiltak. Samarbeidsbaserte fellestiltak består av aktiviteter innenfor følgende områder:

1. Kompetanse
2. Innovasjonssamarbeid
3. Mobilisering til nye satsninger på tvers av etablerte fag og sektorgrenser
4. Internasjonale markedsposisjoner

De samarbeidsbaserte fellestiltakene må gjennomføres i et samarbeid mellom flere av klyngens deltagere og må være forankret i klyngens strategi. Aktivitetene organiseres av klyngeorganisasjonen. Resultatene skal resultere i ny kunnskap eller nye fellesgoder som er åpent tilgjengelig i klyngens innovasjonsøkosystem. Aktivitetene som støttes må være i henhold til statsstøtteregelverket.

# Klyngeprogrammets tjenester til de ulike målgruppene

Programmet leverer tjenester på følgende tre modenhetsnivå (se figur på neste side):

1. Tidligfaseklynger/nettverk
2. Klyngeutvikling - Arena og Arena Pro
3. Modne klynger



Figur 3 Samlet fremstilling av klyngeprogrammet med støtteperiode, type støtte og beløp for de ulike program-elementene

## Tidligfase klynger/nettverk

Klyngeprogrammet har siden 2002 bistått til utvikling av en rekke klynger på ulikt stadium i utviklingsprosessen. I det reviderte klyngeprogrammet ønsker vi at programmets erfaring og etablerte verktøy benytte mer systematisk for å akselerere utviklingsprosessen for nettverk og tidligfase klynger.

Klyngeprogrammet tilbyr ikke finansiering i denne fasen, men gir regionale nettverksinitiativer tilgang til klyngeprogrammets lærings- og delingsplattform slik at flere lykkes med å definere et godt felles grunnlag for samarbeidsbasert utvikling.

Denne delen av klyngeprogrammet har ingen søknadsfrister og leveres i tett samspill med regionale aktører som fylkeskommuner, kommuner, næringshager og innovasjonsselskaper. Mer konkret får aktørene tilbud om to workshops og noe individuell rådgivning. Workshopene benytter klyngeprogrammets verktøykasse og deltagerne arbeider sammen med erfarne fasilitatorer som kan være klyngerådgivere, klyngeledere eller andre ressurspersoner regionalt.

## Arena

Klyngeprogrammet støtter tidligfase klynger som ønsker å gjennomføre aktiviteter for å øke klyngens samhold og tillit og dermed utvikle seg til å bli en sterkere koblings- og samarbeidsarena. Klynger som tas opp på Arena-nivå må kvalifisere seg i henhold til et nasjonalt kriteriesett som skal sikre at klyngen har et tilstrekkelig utgangspunkt for videreutvikling og at klyngens videreutvikling vil bidra til verdiskaping.

Klyngeprogrammet tilbyr risikoavlastning gjennom finansiering av Arena-klynger i inntil tre år med en årlig driftsstøtte på to millioner kroner, som kan benyttes til å etablere klyngen som en koblings og samhandlingsarena, samt arbeide frem eventuelle samarbeidsbaserte utviklingsprosjekter.

Arena-klynger vil få tilgang til klyngeprogrammets lærings- og delingsplattform med bl.a. klyngelederskolen, oppstartsseminar og skreddersydde workshops.

## Arena Pro

Klynger som ønsker å videreutvikle sin strategiske betydning utover en etablert koblings- og samhandlingsarena, kan søke om opptak som Arena Pro. Klyngens betydning økes gjennom at klyngens ledelse tar ansvar for å mobilisere, koordinere og gjennomføre utviklingsprosjekter i klyngen. Klynger som søker opptak i Arena Pro må ha et ressursgrunnlag og utviklingsstrategi som består av utviklingsprosjekter som skal løfte klyngens strategiske betydning utover driftsaktivitetene. Utviklingsprosjektene skal bidra til å styrke klyngens materielle og immaterielle ressurser til glede for alle klyngens medlemmer.

Klyngeprogrammet kvalifiserer klyngene som tas opp som Arena Pro for å sikre at de har et nødvendig fundament for videreutvikling av klyngens betydning. Opptak til Arena Pro gjennomføres årlig i en nasjonal utlysning. Klyngeprogrammet støtter Arena Pro-klynger i fem år. Den årlige finansieringen består av tre millioner i driftsstøtte og opptil tre millioner i utviklingsstøtte til koordinering og gjennomføring av samarbeidsbaserte utviklingsprosjekter. Basert på egenskaper ved klyngen og klyngens innovasjonsøkosystem kan man gjøre unntak i sammensetningen av drift og utviklingsstøtte.

Arena Pro nivået representerer det siste nivået hvor klyngen vil få tilgang til offentlig driftstøtte. Det er derfor viktig at klyngen på dette nivået arbeider med en exit strategi for videre drift av klyngen etter at Arena Pro perioden er avsluttet.

Den finansielle utviklingsstøtten tilbys i form av treårig prosjektstøtte som skal bidra til å styrke klyngens kapasitet til å organisere, finansiere og gjennomføre ulike typer samarbeidsbaserte utviklingsprosjekter med bred betydning for bedriftene i klyngen.

Utviklingsstøtten gis innenfor områdene:

1. Kompetanse
2. Innovasjonssamarbeid
3. Mobilisering til nye satsninger på tvers av etablerte fag og sektorgrenser
4. Internasjonale markedsposisjoner

Når klyngen har utviklet et nasjonalt ressursgrunnlag og har en nasjonal posisjon, kan klyngen søke om å bruke Norwegian Centre of Expertise (NCE)-merkenavnet. Klynger kan når som helt søke om å bruke NCE merkenavnet, men må da minimum ha et nasjonalt ressursgrunnlag som reflekterer alle fem aktørene i fempunktsmodellen og gullsertifisering i ESCA modellen. Klynger som søker om å bruke NCE merkenavnet i Arena Pro perioden, vil ha tilgang til de samme tjenestene som Arena Pro-klyngene.

Arena Pro-klynger vil få tilgang til klyngeprogrammets lærings- og delingsplattform.

## Modne klynger

|  |
| --- |
| **Klyngeprogrammets konkrete tilbud til modne klynger er ikke klargjort for utlysning i 2019. Tilbudet skal konkretiseres og ferdigstilles i tett samspill med klyngene og andre virkemiddelaktører som Siva, Forskningsrådet, Enova og Fylkeskommunene.  For å sikre tilstrekkelig samkjøring i virkemiddelapparatet og for å få inn erfaringsgrunnlaget fra GCE-programmet, vil endelig programbeskrivelse for denne delen av programmet oversendes departementene senest 1. oktober 2019. Det vil ikke bli gjennomført utlysninger for modne klynger før i 2020.** |

Alle etablerte næringsmiljø kan kvalifisere seg som en moden klynge. Klynger som tas opp i klyngeprogrammet som en moden klynge vil kunne benytte NCE merkenavnet. Kvalifiseringen vil være løpende med årlig fornyelse. Det er ingen tidsbegrensning når det gjelder modne klyngers deltagelse så lenge de er kvalifisert. Modne klynger skal tilfredsstille følgende kvalitetskrav:

* Tilfredsstille kriteriene for å ta i bruk NCE-merkenavnet
* Ha en selvfinansierende forretningsmodell for klyngens driftsaktivitet
* Kunne vise at det er løpende aktivitet i klyngen

Klyngeprogrammets kvalifisering av modne klynger vil bidra til å gi klyngen et kvalitetsstempel.

I tråd med anbefalingen fra SØAs evaluering av klyngeprogrammet vil modne klynger kunne søke om risikoavlastning for å gjennomføre komplekse tiltak og fellesgoder som styrker innovasjonsøkosystemet og bidrar til vekst og omstilling i næringslivet. Aktivitetene som støttes må være i henhold til statsstøtteregelverket. Den finansielle utviklingsstøtten vil tentativt tilbys i form av 3-årig prosjektstøtte. Det forventes at modne klynger aktivt søker andre virkemidler utenfor programmet som tidligere.

Det finansielle tilbudet til modne klynger vil konkretiseres ytterligere før første utlysning, slik at det ikke gis støtte til aktiviteter som overlapper etablerte virkemidler og for å sikre et brukervennlig virkemiddelapparat med størst mulig effekt.

Modne klynger vil også kunne få tilgang til klyngeprogrammets lærings- og delingsplattform.

1. Innovasjonsøkosystem beskriver et aktørsett bestående av etablerte bedrifter, gründere, kapital, akademia og offentlige aktører, samt det etablerte samspillet og koblingene mellom de ulike aktørene [↑](#footnote-ref-2)